10 nye år i storm og stille i Gran IL.

**En sammenfatning fra jubileumsåret 1995 og fram til mai 2005.**

**Revidert 18.09.19**

# **Tungt etter baksmellen i 94**

Ettersom det avgåtte seniorstyret i fotball syntes å kun styre etter utgiftssida og helt glemme inntektssida, ballet det seg på med -180.000 kr i underskudd og seniorfotballen nedlagt.

For å betale ned utestående regninger hos Fotballgruppa, fikk kasserer i fullmakt til å låne 7000

fra hver av gruppene , 15000 av Barneidrettsskolen og 30000 fra Sagvoldstallkontoen. Skiltreklamen

på Idrettsplassen gikk direkte i Hovedkassa i flere år framover. Heldigvis hjalp det på med 55000 fra Bingo, utleie av bane/garderober til nye Hadeland Fotballklubb og undervisningslokale til Voksenopplæring og 25000 i netto på Sagvolden. Det gikk nok et par år før lånene internt kunne tilbakebetales dit de var lånt fra.

**Seniorfotballen .**

Høsten 94 la EO. Årsmøte i GIL ned seniorfotballen. Formålet var å gi mulighet for seniorene som hadde rykket ned i 4.divisjon å bygge seg opp igjen ved å slå seg sammen med seniorene i Lunner til Hadeland Fotballklubb. Begge sleit med lite støtteapparat, spillermangel og ikke minst økonomi. Flaggskipet hos naboene i sør, Håndballen, var enda verre ute økonomisk enn seniorfotballen vår. Dermed kunne ikke Lunnerfotballen legges ned.

Sju-åtte lunbyinger meldte seg inn i HFK, topp trener blei ansatt.sponsorer på plass og leie av klubbhus/baner hos GIL avtalt.

Dessverre fulgte det med ”nisser på lasset” fra 94 , økonomien var anstrengt og laget rykket ikke opp som målsatt. HFK måtte forhandle med GIL om gjeldsnedbetaling. Et par av ildsjelene bak HFK brukte 40-50.000 av egen pung for å gjøre opp. Og dette var ikke Røkke og Gjelsten.

Nissen og de nå ikke så rike onklene gikk til åpen feide i avisene med anmeldelser .. og trusler om motanmeldelser .

En gledelig overraskelse; overføring på kr 15.000 fra Kongsvinger Toppfotball (etter purring). Tidligere GIL-spiller Pål Håpnes hadde spilt et antall Tippeligakamper som medførte utbetaling til GIL ifølge overgangsavtalen.

På førjulsvinteren 95 var lunbyingene med ett unntak, tilbake i moderklubben. Seniorstallen var nå nær identisk med GIL anno 1994. Noen av de sentrale av spillerne, et par involverte foreldre og forretningsføreren i GIL som satt med dobbeltrolla som medansvarlig for HFK i 95 , vedtok å lande HFK på beina med æra i behold. De ville gjøre opp for seg og tilbakebetale gjelda til ”onklene”.

HFK gjennomførte 96-sesongen midt på treet, arrangerte bingo og dugnader og var gjeldfrie.

I oktober 96 ble HFK formelt lagt ned og spillere og materiell gitt til GIL.

Hovedstyret i GRAN IL henvendte seg til seniorene med spørsmål om å starte opp i Gran IL senior

igjen. Nappet ble heller lunkent. Det samme i 97.

I mens blomstret det i de yngre klassene i GILs Fotballgruppe. Økonomien blei solid og aktiviteten stor.

På høsten 99 tok Paul Jorstad kontakt med Fotballgruppa og fortalte om stor interesse for

Seniorfotball igjen. Bortsett fra hos VGIL var det ikke seniorfotball-tilbud i Gran kommune. En del

av våre ”gamle” hadde ”overlevd” som mosjonister på andrelaget hos Grindvoll.

Uansett begynte det et mosjonsspleiselag i Idrettshallen på seine kveldstimer. Mange Old Boys fra GIL, moinger, brandbuinger og ganske mange fra gamle ”Stall Willads” som nå også nærmet seg

Oldboysalder, stilte seg til disposisjon. Laget ble meldt på. Forutsetningen var at de skulle være egenfinansiert og GIL stilte bane/garderober. Laget viste gamle glimt av storhet og rutine, vant flere kamper tosifret og kjempet med Ihle 2 i toppen av 6.divisjon. GIL vant på målstreken. Ihle med ambisjoner fortvilet først for deretter juble da gamlegutta våre ikke var interessert i verken opprykk eller KM-kamper.

I 2003 var det flere yngre spillere på laget som igjen slo opprykkskandidat Reinsvoll på målforskjellen; 14-0 mot Raufosskameratene var nok.

Fotballstyret ønsket at det også måtte bli et tilbud for det nye juniorlaget til Jan Arne Eng, og

i 2004 blei det 5.divisjon igjen. Også et mosjonslag i 6.divisjon på mer privat basis.

Laget beholdt plassen med god margin i 04, men fra 2005 spiller også 6.divisjonslagene sammen

med GIL i 5.divisjon. De beste fortsetter i 5.divisjon fra høsten og kjemper om opprykk til 4.divisjon.

Seniorstallen er nå godt blandet med juniorene og resultatene hittil i vår lover bra.

Fotballsamarbeid.

På vinteren 95 er et samarbeid med BIF i småjenteklassen. Fotballkretsen krever at våre jenter går inn i BIF. GIL går imot og resultatet ble stiftelsen av Hadeland Kvinnefotballklubb (HKFK).

Lars Ringdalen holder grusbanen snøfri 95/96 mot at HKFK får bruke banen. HKFK inngår avtale

med GIL om leie av garderober og grasbanen.

Fra 95 har GIL samarbeidet med Moen SPK om først guttelag og etter hvert juniorlag. Vi har sendt våre spillere til Moen for å bli trent og administrert mot et tilskudd på 20000 årlig Høsten 99 er interessen fra GIL laber og tilbyr halve beløpet. Vinteren 2000 melder GIL på eget juniorlag. I 2001 er oppslutningen så stor at det blir påmeldt to juniorlag med Knut Erik Olsen som trener. I 2002 ett juniorlag. I 03 ingen før Jan Arne Engs guttelag går på som førsteårs juniorer i 2004.

Omkring 2000 og et par år var det også samarbeid med Brandbu IF omkring ett av våre to guttelag.

### Turn

har hatt dyktige ledere og trenere opp igjennom åra. Bak det hele har Marie Hole (som var med og stiftet Turngruppa i 1976) og Inger Linvolden vaket i ulike funksjoner. Også på kretsplan. Intern utdanning av yngre talenter har vært bevisst . Dette har båret frukter med egne kvalifiserte instruktører og oppslutning på mellom 150-180 aktive de siste 10 åra.

Gransspretten i Idrettshallen på vinteren er etter starten i 92 blitt en fast tradisjon. I 92 presenterte

Turngruppa en sensasjon i Kristinshall på Lillehammer; Gymnastikkhjulet.

Sammen med BIF sto GILs turngruppe i 96 for et vellykket og gjennomført barnekretsturnstevne .

Etter at Trude Linvolden vant Ungdommens Landsturnstevne i Hjul , ble hun og Astrid Berge tatt ut til VM . Der blir det 7.plass på Trude og 15 på Astrid i junior. Trude deltar også i linje for Norge med 4. plass. Inger Linvolden er med som VM-dommer !!

I 2000 ble guttepartier tatt opp igjen. I dag har gutteturn oppslutning av 38 gutter i alderen 6-12 år.

I 2001 gikk VM Gym-hjul i Sveits og Trude fikk følge av Nora Boldermo. (15 plass i VM i 03 og 2. plass NM 2000 , samme som Trude i senior) .

Samme år markerte Turn 25-årsjubiléet sitt med et storslagent stevne i Granshallen . Naturlig nok ga dette anledning til å hedre Marie og Inger med Æresmedlemsskap i Gran IL. Det vanket også heder fra Turnkretsen. Ny fane var ferdig til juleavslutningen i 2000.

Høsten 2002 kunne turn tilby vinteropplegg for fotballgutter (og ski) for å oppnå smidighet , balanse, kroppsbeherskelse og styrke. Samtidig inngikk gruppa en avtale med Gran Kommune om 5-6 kvelder i sal-turn for psykisk utviklingshemmede.

Seinest våren 2005 markerte Trude seg igjen ved å ta NM-gull i Gym-hjul på hjemmebane (Lunnerhallen hvor GIL sto som arrangør ).

Lokalt har turngruppa markert seg med imponerende trampettoppvisninger under arrangementer i

Vassenden (eller Gran Handelsenter som noen velger å kalle det).

Ski

kan smykke seg med å være den største skigruppa på Hadeland med over 50 aktive og høster drøssevis med heder og ære. Periodevis også størst representasjon i Team Hadeland (seniorer og juniorer). Skigruppa har hatt inntekter fra spilleautomater, men viktigst er nok det årlige Kalenderlotteriet på forvinteren . Fra Sagvoldstallen tikker det inn mellom 12-30000 årlig ( 9/10 av netto) .

Tradisjonene i kombinert er blitt ivaretatt av Ivar Helmen som i 98 vant Hovedlandsrennet både i spesielt hopp og kombinert. To andre som er gjengangere med topplasseringer er Per Morten Hvattum, Lars Arve Skjaker (gull G15 Hovedlandsrennet 2001) og ikke minst Anita Olsen Katnosa. I de siste åra har også Marte Berget markert seg. Skitalentet faller ikke langt fra faren, eller hva det nå heter.

Det har vært moro å følge NM på ski fra TV-stolen de siste åra. Du hører jo stadig om GRAN IDRETTSLAG i damestafetten. I 99 ble det fjerdeplass. Dette var vel det sterkeste året til Anita hittil med 4, 5 og 7. plass ved siden av stafettbragden. I 2001 var Anita på sprintlandslaget og sikret NM-bronse.

I 2001 kunne leder Gisle Berget oppsummere at gruppa hadde 50 aktive , 6 Hadelandsmestere , 4 individuelle kretsmestere ( Oppland) , 6 i Team Hadeland og Anita på Sprintlandslaget.

Ny rapport i 2003: 150 på klubbrenn sammen med SÅS , 55 løpere i klubbmesterskapet, 50 med på organisert trening og 30 aktive som går hver helg i sesongen. 4 Hadelandsmestere, 8 individuelle medaljer i KM hvorav 3 gull. Gull i KM jenter stafett. Marte Berget gull i Hovedlandsrennet J14 og Bronse juniorNM til Stein Arve Skjaker. 2. 6. og 8. plass til Anita i NM .

GIL-rennet på Lygna (Krets/Landsrenn) hadde nær 300 deltakere.

De yngre klassene i Fotball

I 98 har Fotballgruppa 163 aktive. Året etter er det økt til 186 aktive og 35 i støtteapparatet.

Bankkontoen er blitt solid uten kostnadskrevende seniorer. I 2000 er juniorlaget kommet til og aktivtallet passerer 200 og to år seinere med seniorer 220 .

Nytt i 2002 var Intern-Cup alle aldersbestemte lag fra første års miniputter (7 år) opp til gutter

møttes til turnering en søndag i september . Her kunne i teorien alle vinne da lagene stilte med handicap mål i forhold til alderstrinn og hadde korte kamptider. Et MP4-lag hadde i praksis 10 mål i fordel dersom det skulle møte et 2.års guttelag til 12 minutters kamp.

I 2002 og 2003 deltok 16 lag inkludert mødrelag og trenerlag. Gutter 90 dominerte sluttresultatene.

I september kommer ofte ei regnskur, men de 5-6 timene med intensiv fotball er kommet for å bli.

Foreldreoppslutningen er stor og Fotballgruppa oppnår sterkere samhørighet på tvers av lagene I 2004 blei spilletida utvidet noe og antallet kamper/lag redusert . Et forsøk på å kombinere helga med bruktmarked (fotballstøvler en fort vokser ut av første året), slo ikke til.

Det kryr av talenter i fotballgruppa. En del er også innom kretssamlinger. Framtida i senior bør være lys.

Styret har prioritert utdanning av trenere og ledere . På midten av 90-tallet utarbeidet Bøen/Haslerud ei Fotballhåndbok (Ringperm) som blir delt ut til nye oppmenn og trenere. Her var det sportslig plan for hvert alderstrinn, rutiner ,adresse/telefon/mail-lister tillitsvalgte og trenere , terningstider , møteplaner og oppgaver for trenere og oppmenn . Her var nær alt det kunne være spørsmål om fra nye i støtteapparatet.

Hersittende skribent som var innom fotballstyret 2001-03, ”digga” denne håndboka og bygde ut med nye tiltak og målsetninger i Fotball slik at hele boka har plass på en diskett … vel, CD . Denne er nå også i bruk i IØFK

#### Fotballanleggene

Høsten 1996 kom næringsmiddeltilsynet på inspeksjon. Klubbhuset på Idrettsplassen hadde i flere år vært frakoplet vann og kloakk. ”For å kunne godkjenne frambud av næringsmidler i Småkiosken , ble det krevd maling og håndvaskmuligheter.” Plastdunk med tappekran ordnet det siste. Kioskveggen inn fra mellomgarderoben måtte paneles permanent etter ”grevlinginnbruddet” seint på 80-tallet. Først i 2000 fikk Fotball inntekter (75%) av skiltene på Idrettsplassen igjen etter 94-krasjet.

Et kuriosum må nevnes . Nå i mai 2005 dukket det opp et forsagt , lite og meget personlig brev til leder i Gran IL : …*Jeg som skriver dette , er lei meg for å ha stjelt noe is, brus og godterier fra kiosken i garderobebygningen på Gran stadion for ca 15 år siden …. Vil med dette*

*forsøke å si med pene ord og ordentlig betydning ved Gran Stadion’s fornermede anngående med dette : ”* ***UNNSKYLD”!*** *Det var ikke så pent gjort av meg å stjele. Angrer på det som jeg gjorde.*

*Om jeg kan få lov , så vil jeg erstatte det som jeg føler for å skylde dem …. ”*

Moral : Selv ”grevlinger” får dårlig samvittighet når de gjør noe galt mot GIL. Du kjenner vel ikke til en notorisk ruteknuser ( Skiftet ut knuste ruter to ganger mot R4 og på nordveggen , blir veldig dyrt i lengden ) eller grevling med henger som stjal Stiga-klipperen fra garasjen i 91. Gran Golfklubb ble hyret inn til klipping i 2002 før Fotballgruppa investerte i stor, brukt grasklipper i 2003 .

Samtidig fikk vasshølet mot Morstadgutua opp-pukking og grusdekke og veggene et strøk maling.

Avløpet fram mot riksvegen er fortsatt sterkt utsatt for gjenfrysing og dermed vårflom .

Veasjuken bredte om seg i samme perioden . Rundt klubbhuset blei storskogen fra sist på åttitallet

felt og lunnet . Likeså blei det mer glissent og oversiktlig sør og øst for Idrettsplassen .

Også på Grusbanen var det gitt fellingstillatelse . Også her forsvant noe av trea som begynte å skygge for lyskasterne . Endelig blei to defekte lyskastere skiftet ut for 7-8000 pr stykk .Også gjerdet og ballnettet mot skråningene i øst og vest fjernet for å lette snøbrøytinga . ”De som sparker ballen utafor her, har godt av å hente ballen, ellers blir de ikke fotballspillere,” begrunnet Jan Arne Eng gjerderivinga.

 I 2004 kom det ny tribune på plass på sørsida av Idrettsplassen og innbytterbuene blei flytta på nordsida. Gran VS har produsert hel 6 minimål for GIL de siste åra.

Romholtbanen har vært brukt til 7-erkamper i flere år. Etter at HKFK inngikk leie hos GIL , har kapasiteten vært sprengt . I 2000 inngikk Fotballgruppa leieavtale med SÅS-banen på rot . SÅS hadde ikke fotballaktiviteter lenger og GIL måtte også påta seg klipping og merking . I 2001 tålte ikke klipperen der mer. Fotballgruppa kunne ønske seg en spesiell grasklipperhenger til frakt av klipperen vår og den nye merkemaskinen mellom banene. Sprayboksmerkemaskinen fram til 2002 blei for dyr i det lange løp og etterlot seg berg av tomme spraybokser. Kalkmerke-maskinene er ikke lov å bruke lenger .

Skianlegg

I 95 hadde skigruppa gravd 20 hull til nye stolper i **Skjervumsmoløypa** som måtte legges noe om etter bygginga av Sykehjemmet. Det ville koste om lag 150.000 å få ferdigstilt arbeidet med nye stolper og armaturer . Slik opprusting var spillemiddelberettiget men betinget tinglyst avtale om disposisjon av grunnen i 40 år. Dette var ikke mulig etter forespørsel hos grunneierne. Imidlertid kunne Gran Kommune gå inn med sin tredel . Snømangelen ned i bygda de siste åra, gjorde samarbeid med SÅS og/eller betale sluttinnbetalinga på 25.000 i **Lygna skisenter** mer nærliggende.

Siste ble valgt. Årsmøtet i 96 la ned Skjervumsmoløypa formelt . I 2002 bestemmer Hovedstyret

at gjenværende stolper og armaturer kan flyttes over til SÅS og Lygna.

Heller ikke Lygna Skisenter er noen sovepute. Ved siden av stadige dugnader , også i Øståsen Skiløyper der vår Kasper Andresen har trukket i trådene siden 95 , fikk GIL regning på 20000 etter totalkostnad på 150000 for utbedring av traséen. Arbeidet var vissnok ikke legalisert i styrevedtak.

GIL har stadig egne arrangement på Lygna .

Omring 95 var **Kollerbakken** i flittig bruk. Under Årsmøtet i 02 ble det påpekt at Kollerbakken forfalt og stillaset var direkte farlig å gå opp. Leiekontrakt for bakken i 40 år går ut i 2008 (STUI-midler på 18.000 fra 1974) Det nye styret av 2005 har allerede vurdert å stenge bakken fra neste vinter og si opp strømabonnementet.

### Klubbhuset , Nordre Morstadgutua 2 .

Alt fra tidlig på 90-tallet har klubbhuset vært utleid til undervisningsbruk. Først til Hadeland Kompetansesenter . I 94 fulgte to år med Voksenopplæringa i Gran .

Høsten 96 dukket kommunelegen opp på inspeksjon . En grusom salve ble tilstilet leder .

Garderobene i sør blei brukt til grupperom ; trebenker , vinterkalde , skitne og luktet mugg.

Vinduene på østveggen i salen gikk ikke å lufte med og det var dårlig luft og gulvkaldt .

Kort etter var vi i gang med å rive dusjveggen i garderobe 3 for å utvide garderoben til grupperom .

I tillegg ble lageret tømt, mye kastet , satt på loftet og flyttet ut i gangen . Lageret ble innredet til et OK arbeidsrom/kontor for lærere. Ett vindu med hengsler ble skiftet inn i salen mot øst. Alt var rettet på ved årsskiftet 96/97 . Neste skoleår mistet vi leietakerne.

Sommeren 99 vedtar Hovedstyret å føre Møterommet tilbake til dusj garderobe igjen .

Seinere har AMO-kurs brukt klubbhuset en dag i uka . HKFK leide garderober fra 98 og utover noen år. Det samme gjorde Gran Videregående på dagtid i 2000. I 2002 og 03 leide datanerder noen helger til ”Linkeparty” .

Voksenopplæringa for Gran og Lunner inngikk kontrakt om leie tre dager i uka fra sommeren 2002.

Fra 2005 øker utleia til VO til 5 dager i uka . Det opprinnelige kontoret er overlatt til leietakerne og

GILs kontor befinner seg nå i det gamle lageret.

**Noen ganger er det kaldt**. I første omgang skulle det være varmt under klubbhuset med varme fra salen og ned i de fire langsgående ”kjellerbingene” og uttrekksvifte i sør . Dette førte til mugg og lukt.

Etter 8 år var oppskriften å tette igjen ventilhullene ned til kjelleren med styroformskum , bore på hull

i kjellerveggen mot nord og la det være gjennomlufting . Da begynte frostskadene på røropplegget som ligger i kjelleren og nødvendig sikring mot dette, og mer golvkaldt.

I 96 fikk vi fortsatt midlertidig brukstillatelse (etter kontakt mellom teknisk og kommunelegen?) . Ventilasjonsanlegget var fortsatt ikke satt i drift selv om det er kostet på mye . Ser ut som det har stått stille sammen med mye annet etter at forretningsføreren flyttet ut ved årsskiftet 96/97 .

Klage på reinhold og utskifting av vaskehjelp har vært gjengangere gjennom åra , også fra våre egne brukere. Vi brukte ikke så mye vann som arealet skulle tilsi . Vannmåler ville spare oss for 10.000 i vann/kloakkavgift i året .

Det var overraskende for flere da den tidligere forretningsføreren fortalte dugnadsgjengen under avskoginga mot T2 at kloakklukta utafor klubbhuset skyldtes at pumpa var stanset og det rant over .

Det blei utarbeidet et hefte med rutiner og fakta omkring klubbhuset i 96.

I 2001 ble alle låsesylindere skiftet ut unntatt kontoret . Oversikten over alle utkvitterte nøkler

( Opprinnelig depositum kr 100 ) gjennom de siste åra var ikke fulgt opp. Året etter ser det nye Hovedstyret seg lei på de gistne og skamferte inngangsdørene og setter inn nye … uten vinduer (ble mørkt i gangen) og dessverre med låsekasser som ikke tillater bruk av de nye låsesylinderne våre. Pokker ta disse ”forbedringene” til TrioVing .

Underveis har det blitt skiftet ut varmepaneler i garderobene . I 04 kom turen til Salen . De gamle var mindre pene etter hvert , og sto på for fullt hele utleieåret . Natt som dag. Mange av oss har nok noe tjukkere pels enn leietakerne våre. Sjøl med nymotens varmefjøler med nattetemperatursenking , kan en lure på om de dyrker bananer i blomsterpottene i salen . I alle fall har det vært registrert årlig forbruk på godt opp mot 70.000 kWt . Strøm er blitt dyrt.

Selv om det meste av hvitevarer er skiftet på kjøkkenet , skaffet noe nye møbler og en kjempekopimaskin, ryddet bort mye og brent , er det fortsatt mye å henge fingra i på klubbhuset .

Arrangementer.

**”Til Topps”** måtte avlyses Kristi Himmelfartsdag 25.05.95 ( dagen tradisjon fra starten i 1990 ) . Stedvis knedjup snø i stien allerede på Bakka . Nytt forsøk 5.juni med 263 deltakere . Nytt av året var krav fra de andre to arrangørene BIF og VGIL med henholdsvis Brandbukampen og Sølvsberget , at overskuddet skulle deles likt mellom oss . Neste år trakk Gran Sparebank seg som hovedsponsor .

I grunnen det samme ; utsikten fra Hvalabykampen var grodd igjen de siste åra.

To år etter inviteres vi som ett av ni lag til å være med å bestige 10 topper over tre sesonger .

Vår tur er Hvalabykampen 1. juni i 2000 . Sjølsagt gjør vi jobben.

**Viggaløpet** startet i 91 som samarbeid med BIF og har etter hvert blitt rutine og massevandring mellom de to forretningssentrene . Men også prestisje og konkurranse om løyperekordene . Fram til 96 startet mosjonistene i motsatt retning av konkurranseløperne og en time seinere . Fra 96 ble det fellesstart og enklere å administrere. Fra 2000 får alle som gjennomfører en Viggaløp-pin. Deltakertallet tangerte nesten 400 i i jubileumsåret 95 og bikket over i nok et jubileumsår ; 403 og ny sørgående løyperekord . Nettooverskuddet har variert mellom 4000 og 7500 kroner på hver , mye avhengig av været . I år, 2005 , skinte sola .

Dugnader og inntektsbringende tiltak

På slutten av 80-tallet var GIL i Oslo og strippet hele Storgaten 1 (Gullins) og to øverste etasjer i Dronningens gate 40 ned til nakne murvegger innvendig . Slike jobber oppdrives ikke lenger. Det blir heller kakelotterier, flaggheising og søpleplukking i Vassenden, noe Fotball har abonnement på.

Høsten 97 overtok Gran IL billettsalg og badevakt på Gran ungdomsskole for garantert kr 24000. Med 35 kvelder og 140 timer tilsvarte dette 133 kr/timen . Hovedstyret gikk optimistisk ut og prøvde å hyre inn vakter for 60 kroner/timen. Tilbudet fra Gran Kommune for hele 98 var kr 60.000 . GIL forlangte 75.000 og kommunen fikk tilslag hos GJGK og dermed watermusic .

Høsten pakket GIL matnett , hva det nå var for noe , for 18000 .

En tankevekker da pengegaver ved Olav Forsbergs begravelse ble gitt Gran IL .

I april i 2002 kommer kr 10000 inn på konto fra Gran Sanitetsforening . Vi utfører jo et bra

arbeid for barn og unge. I august 96 mottar GIL et brev fra Fylkeskulturkontoret at vårt resttilskudd for tippemiddelstønad på kr 58.000 skulle inndras?? Da blei det hett på telefoner og over skrivemaskinen .

Opprinnelig kostnadsoverslag for klubbhuset var pr 1986 kr 1.350.000 og innvilget fra STUI (Tippemidler kr 529.000 ) Etter byggeregnskapet var revidert og oversendt for utbetaling, innrømmet STUI økte kapitalkostnader og andre merkostnader siden klubbhuset ikke var ferdigstilt, mulighet

for tilleggssøknad. Denne ble sendt mot slutten av 1988 ut fra dokumenterte merkostnader og lød på kr 57.000. Kort etter fikk GIL melding fra STUI om at slike midler var inndratt.

I etterkant (august 96) får vi vite at de 57.000 likevel var innvilget og blitt satt på konto hos Fylket uten et pip til oss. Etter mye papirarbeid, kommer 58-tusen inn på GILs konto i 97.

Gran kommune har ytt vel 57.000 de siste åra til GIL som driftstilskudd. Fra 2001 finner Kulturdepartementet det riktig å styre noe av pengestrømmen fra Norsk Tipping utenom NIF-leddet

og direkte til hvert enkelt lag. I 2004 utgjorde dette kr 66.000. Disse Tilleggsmidlene er øremerket

arbeid rettet mot barn fra 6 og til og med ungdom 19 år.

Fra 2000 begynner Reiselotteriet , en arvtaker til tidligere klubblotterier. Og med stor suksess.

Overskuddet blir sekssifret, og andeler drypper på gruppene etter salg . Overskuddet har svingt ,

men med god planlegging og romslig salgsperiode , tilsier det at dette lotteriet som øremerkes nye baneanlegg , bør bli en sikker suksess på linje med Skigruppas kalenderlotteri.

Litt mer begrunnet betenkelighet da GIL blir tilbudt å bli salgsagenter for Natures Own .

De helt store vyene for risikovillig kapital og høy inntjening ble presentert av Jan Fuglesteg for Hovedstyret januar 01 . Flerbrukshall på 12000 kvaderatmeter .. med inntil 60 leiligheter inkludert.

Totalinvestering kr 159 mill !!! Så mye er ikke i kassa ennå .

Bingoen

Forretningsføreren hadde som en av sine oppgaver å administrere Bingoen , etter hvert ble det hele bingoen for samarbeidende SÅS , VGIL og GIL . Gran GJK var ute før forretningsføreren startet opp.

Den faste staben av GILs funksjonærer skrumpet inn etter hvert . I 95 ble gruppene i GIL lokket med 1/3 av overskuddet i tillegg til nettoen på kafésalget for å stille med kontrollører og 21-selgere.

Ikke bare bare Stadig stress for FF som aldri visste om hvem som skulle møte, om det var mannskap nok eller det kom kaker på plass. Og så var det all opplæringa av Bingo-noviser .

Våre amatører ble sett ned på av Bingofolket og klagene var mange. Av og til kunne en lese tendenser til lavere antall spillere når GIL sto for vakta hver tredje uke. Turngruppa trakk seg ut i 97 , og Hovedstyret innrømmet 2/3 av nettoen for gruppenes bingoinnsats.

På 80-tallet var overskuddet til hver arrangør over 100.000 . I 94 et bra år med 55000 . Deretter konkurranse fra andre bingoarrangører, økt husleie , lav innetemperatur når det var kaldt og mot slutten i 2002 jevnt ned under 30000 på hver arrangør.

Sagvoldstallen

Midt på 80-tallet fikk Hovedstyret i stand et par St.Hansfeiringer på Sagvolden . I 96 ble det arrangert nytt St.Hans med grilling, trekkspillmusikk og bålbrenning . Det nye Hovedstyret 05

har ymtet frampå nytt forsøk i år . Husstyret er blitt fornyet de siste åra etter at Ellen og Terje Brænden trakk seg tilbake etter 20 år .

Skigruppa driver Sagvoldstallen i vintersesongen og har 9/10 av netto etter vedlikehold og faste utgifter . Lygnasprinten (Bilrally ) har vært en bra omsetningsdag på Øståsen. Åpningstid fra etter jul lørdager og søndager samt i påsken til skiføret trenger mer enn klister.

Et par ganger har jaktlag leid Stallen som base i elgjakta. Husstyret håper selvsagt på større aktivitet og hyppigere utleie i sommerhalvåret. Bare synd det innimellom oppdages at noen bryter seg inn og griser til .

Løypenettet til Øståsen skiløyper er knyttet opp mot Sagvolden . Granåsscooteren som også blei brukt nede i til kommunale løyper i bygda , havarerte for godt i 95. Sagvoldscooteren måtte derfor periodevis utover nyttes i bygda for å holde åpne de løypene som fikk kommunal støtte .

### Anleggsplaner

Utover 90-åra var det klart at Idrettsplassen og vår tiltenkte nye bane på T2 var utsatt for innringing og snart oppsluking . Det første skremmeskuddet i 95 da Magne Stenberg søkte om å få T2 omregulert fra Idrett til nærings- og forretningsformål . Deretter stod Finstadeiendommen for tur .

Også boligbygging på Hofstad truet GIL .Underhånden dukket det opp antydninger om store beløp for opsjon på Idrettsplassen . Der har GIL 14 utsatte mål. GIL forlangte som motytelse for å si ja til omregulering at Gran Kommune var forpliktet seg til å hjelpe Gran IL med annet egnet areal som kompensasjon . Etter drøfting i Hovedstyret , målte FF opp aktuelt område øst for grusbanen og tegnet inn på en kartskisse to mulige baneplasseringer ut fra terrenget og klubbhus.

Problemet var at Grusbanen måtte brukes som innkjøring , vanskelige grunnforhold med bekk og

veldig nær en kirkegård. Da var det enklere å skue nordover fra grusbanen . Allerede da vi inngikk

samarbeidet med HKFK i 95 , tilbød Dag Nicolaisen seg å delta i en anleggsplankomite. I tillegg

banket VGHK på døra siden det ble snakket om idrettshall inkludert planene vi snakket løst om.

I 97 nedsettes en banekomité som straks kaster sine øyne på Hoffsjordet . Forhandlinger

kommer i gang , men medfører i første omgang en heftig debatt om utreding av ett eller to alternative banealternativer under halvårsmøtet i 99. Der ender det i stemmelikhet. Et nytt

E.O. Årsmøte vedtar med å gå inn for at baneanlegget i praksis skal ligge på Hoffsjordet med

18 mot 4 stemmer.

I 2001 bestilles et forprosjekt av anlegget på Hofsjordet hos landskapsarkitekt Arvid Moger .

Norges Fotballforbund tilstår å betale forprosjektet . Etter overlegninger med BIF

Kommer man fram til at BIF trenger naturgras på sitt anlegg og GIL har behov for kunstgress.

På våren legges Gran Kommunes arealplan ut til høring . Der har Teknisk etat eller hvem det nå var , plassert en gressbane i Skjervumsmoen tiltenkt Gran IL . Skolene er straks med på

GILs ønske at en kunstgressbane må ligge i gangavstand fra Trintom og ungdomsskolen og

samtidig sentrumsnært . Videregående som er uten gymfasiliteter, hengte seg på argumentasjonen sammen med de to lokale skolene . Så gjorde banekomitéen ved herrene Aas og Haslerud et taktisk grep ved å reise rundt til partimøter i Gran sammen med BIF for å informere om behov og ønsker. Mang en politiker fikk en aha-opplevelse disse høstkveldene i 2001.

På Årsmøtet 2002 i Gran IL la banekomitéen fram sin innstilling og fikk oppslutning av Årsmøtet.

Prioriering : 1 Kunstgressbane på Hoffsjordet med parkeringsplass. Anslag 6 mill

 2 Klubbhus med garderober (+ ett år) 2,4 mill

 3. Gressbane med treningsfelter (+2 år) 3,5 mill

 4. Flerbrukshall inne i framtida.

I påvente av endelig plassering av R4 forbi Vassenden , ble arealet fra Jernbanen til S.Ålsvegen

holdt utenom arealplanene . Nå er traséen til R4 fastsatt og regulering for Vassendområdet

er i gang . NÅ er tida inne for å få Gran Idrettslags helt nødvendige nye anlegg på plass snarest.

GRANIL-pressa

er i sin 28. årgang og opplevde endog å få nytt navn for et par år sida . Etter mer eller mindre 4-5 utgaver i året på slutten av åttitallet, sank hyppigheten ned til en Årsmøteutgave i 95 og 96. Hva som skjedde deretter, er uklart siden æresmedlemmene merkelig nok falt ut av medlemsregisteret hos kassereren. I alle fall nevnes det i styremøtene om planlagte utgaver. I 2001 kom det helt sikkert tre utgaver da denne skribenten leverte Fotballgruppestoff til GRANIL-pressa . Samme tidsskrift nr 2 (av 4) 2001 med daværende leder og redaktør Lars Erik Wøien og teknisk assistanse av HadelandsNett , dumpet ned i postkassa hos ALLE som hadde postnummer 2750.

Også æresmedlemmenes . Også med krav om innbetaling av medlemskontingen !!! Dette medførte anklage om arroganse og overtramp fra medlemmer i Vestre Gran IL som også har fått 2750.

Samtidig dukket Gran il opp med egen hjemmeside på ”Verdensveven” eller med andre ord Internett ; [**www.gran-il.net**](http://www.gran-il.net)**.** ( ***Nå per april 2012*** [***www.gilparken.no***](http://www.gilparken.no)) Som alle ferske nettsider, er det stort og en når mange .

Men interessen dabber dersom sidene ikke oppdateres jevnlig. Ved utgangen av 2003 tar Nils Prestkvern på seg å vedlikeholde sida mot et vederlag. Mail eller e-post er nok et hensiktsmessig kommunikasjonsmiddel , men ikke alltid å stole på. Et tastetrykk feil og så kan det bli skandale , eller så drukner den viktige beskjeden i Viagratilbud og anna møl. Potensialet er der.

***(Nå 7 år etter dette ble skrevet, finner du nødvendige e-postadresser på hjemmesida der du også finner dette historiske tilbakeblikket)***

Barneidrettskolen

Forretningsføreren hadde ansvaret for å administrere Barneidretten og knytte til seg et foreldrestyre fra hver høst . Gledelig nok har foreldre tatt ansvar og fulgt opp barneidrettskolen .

Fra vel 20 til opp i 40 2.klassinger har møtt opp til 32 kvelder med Friidrett , Turn , Svømming ,Skøyter , Ski , Ballspill/-lek og Orientering . Periodevis har det vært vanskelig å skaffe instruktører utenom egne idretter . BIS er etter vedtak i det nye Hovedstyret nå inne en fadderordning med

Nestleder Geir Lyckander som kontaktperson . BIS legger fram egen Årsrapport på halvårsmøtet

etter avsluttet sesong ( Følger skoleåret)

Må nevnes :

Etter brannen i Gymsalen på ungdomsskolen , fikk GIL ta vare på ribbevegger , bommer , hester og bukker . Sotete og røykelukt men brukbart etter lufting noen år på låven på Hvattum . Der ble det ønsket vekk i 1995. Står det der fortsatt. Kunne komme til nytte i en framtidig idrettshall , var trua

den gangen .

I desember 98 var Gran IL med på å opprette ungdomskafé på Lidskjalv, men skulle gjerne sett at flere voksne ble med som ledere.

På nyåret 99 holdt Gran Svømmeklubb på å «drukne» og ønsket innlemmelse som gruppe i Gran IL .

Hvorvidt GIL strakte ut en reddende arm, vites ikke . Det blei noe ”blubb,blubb” av det . Kasper Andresen fortsatte i alle fall med fredagssvømmingene også i 2002 .

I 98 ønsker Hovedstyret å få utredet en Forretningsførerfunksjon i GIL igjen . Saken ble utsatt gjentatte ganger og er trolig fortsatt det.

På nyåret 2003 var svarte T-trøyer med GIL-logo til salgs for 50 kr. Også nå i år (2005) er det nytt jubileumsopplag av slike .

Høsten 03 startet Hovedstyret opp en måldebatt og avviklet en strategikveld . Vyene var vide og

målene satt høyt. En sammenfattende konklusjon syntes å være ; utviklingen og aktiviteten i et flere-idrettslags Hovedstyre er sterkt peronavhengig , selv med fastsatte mål og detaljerte virksomhetsplaner . Idrettens viktigste aspekter er det helsemessige ; at flest mulig beveger seg og får prøve seg i idrett . Derfor driver GIL riktig breddeidrett : vi aktiviserer et stort tall barn og unge .

Da får heller eliteutøverne komme som en bonus .

Stemmerettsalderen er foreslått senket fra 17 til 15 år slik at flere unge kan aktiviseres i lagets beslutninger og framtid .

Hovedstyrets medlemmer har fordelt seg som faddere for hver sin gruppe for å sterkere bånd mellom Hovedstyret og gruppene. Likeledes skal Hovedstyremøtene innledes med en rapport fra gruppene om hva som har hendt siden sist og behov for tilbakemeldinger .

Per Haugen gikk av som honorert kasserer på Årsmøtet i 2005 etter hele 14 år.

GRAN IDRETTSLAG trenger kontinuitet og engasjement, noe vi alle har tro på nå framover.

##### Gran sommeren 2005

##### Tore Tangen

Årets Idrettsutøvere.

Dessverre har vi ikke komplette motiveringer for utmerkelsene , men her er lista :

1994 : Per Morten Hvattum , Ski.

1995 : Anita Olsen , Ski

1996 : Lillegutt 1 , Fotball

1997 : Mangler opplysning

1998 : Stein Arve Skjaker og Ivar Helmen , begge ski.

1999 : Trude Linvolden , Turn . 4. plass VM gymnastikkhjul og 2.plass i NM.

2000 : Ruth Sørum , Anne Haavi og Anita Olsen med 4. plass NM Stafett kvinner

2001 : Anita Olsen Katnosa bronse NM sprint og goder resultater i NM ellers og Norges-Cup

2002 : Per Morten Hvattum . Gull og bronse i KM , i NM senior 15.plass 30 km klassisk , 10.

 Plass på sprint og 7. plass 50 km fristil.

2003 : Marte Berget , ski , og Nora Boldermo , turn . Marte vant Sprint fristil og 5.plass 5 km klassisk

J14 i Hovedlandsrennet i 2003 og vant Sprint klassisk J15 i Hovedlandsrennet 2004.

Nora fikk 15.plass i VM gymnastikkhjul og deltatt i flere NM med gode reultater.

2004 : Marte Berget igjen sammen Gutter 90 Fotball.